text: Politiet ind i sag om borgmester
  18 december 2012 kl. 12.14
  Sydøstjyllands Politi går nu ind i sagen om borgmester Thomas Banke (V), der af hele byrådet i Fredericia mistænkes for at have betalt private udgifter med kommunens betalingskort uden at foretage øjeblikkelig modregning.
  Mandag indgav en borger politianmeldelse.
  - Jeg kan bekræfte, at vi har modtaget en anmeldelse, og vi går nu i gang med at undersøge, om der er basis for, at der kan rejses en sigtelse i sagen, siger vicepolitiinspektør Brian Voss Olsen fra den centrale efterforskning ved Sydøstjyllands Politi i Horsens til Fredericia Dagblad.
  Politiet har endnu ikke fastlagt rammerne for efterforskningen.
  Thomas Banke har sagt, at han ikke længere har et økonomisk mellemværende i relation til kommunens betalingskort.
  Foreløbig er han sygemeldt, og han har i dag meddelt TV SYD, at han ikke har flere kommentarer til sagen i øjeblikket.
  